**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՐԿԱՅԻՆ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հարկային ծառայության մասին» 2002 թվականի հուլիսի 03-ի ՀՕ-407-Ն օրենքի (այսուհետ՝ Օրենք) 4-րդ հոդվածի 11-րդ պարբերությունից հանել «, հարկային մարմնի հարկային տեսչություններ» բառերը:

**Հոդված 2.** Օրենքի 8-րդ հոդվածի`

1) 1-ին մասից հանել 2-րդ նախադասությունը,

2) 3-րդ մասում «հարկային տեսչություններն» բառերը փոխարինել «կառուցվածքային ստորաբաժանումներն» բառերով:

**Հոդված 3.** Օրենքի9-րդ հոդվածի 1-ին մասի 4-րդ կետում վերապատրաստումը բառից հետո լրացնել , ատեստավորումը բառը:

**Հոդված 4.** Օրենքի 111-ին հոդվածի 1-ին մասի`

1) 5-րդ կետից հանել «հարկային տեսչությունների» բառերը,

2) 8.1-ին կետից հանել «աշխատակազմի» բառերը:

**Հոդված 5.** Օրենքի 12-րդ հոդվածի`

1) 1-ին մասի 2-րդ կետում վերապատրաստում բառը փոխարինել ատեստավորում բառով,

2) 1-ին մասում լրացնել հետևյալ խմբագրությամբ 3-րդ կետ.

«3) ունեն Հայաստանի Հանրապետության կառավարության կողմից սահմանված ցանկում ընդգրկված գործող փաստաթուղթ»,

3) 3-րդ մասում վերապատրաստում բառը փոխարինել  ատեստավորում (այդ թվում` առաջխաղացման նպատակով) բառերով և «ծառայողներից» բառից հետո լրացնել «կամ Հայաստանի Հանրապետության կառավարության կողմից սահմանված ցանկում ընդգրկված գործող փաստաթուղթ ունեցող անձանցից (այդ թվում՝ հարկային ծառայողներից)՝» բառերը:

**Հոդված 6.** Օրենքի 17.1-ին հոդվածի 3-րդ մասը շարադրել նոր խմբագրությամբ` հետևյալ բովանդակությամբ.

«3. Ընդունելությանը չի կարող մասնակցել այն քաղաքացին, որը չի բավարարում սույն օրենքի 12-րդ հոդվածով նախատեսված՝ տարիքային ցենզի, հայերենին տիրապետելու և սույն օրենքի 16-րդ հոդվածով սահմանված պահանջները, կամ առկա է «Հանրային ծառայության մասին» օրենքի 14-րդ հոդվածով նախատեսված հիմքերից որևէ մեկը: Բարձրագույն կրթություն չունեցող քաղաքացին կարող է մասնակցել ընդունելությանը, եթե բարձրագույն ուսումնական հաստատության կամ հետբուհական մասնագիտական կրթություն իրականացնող կազմակերպության սահմանած նմուշի ակադեմիական տեղեկանքի համաձայն կրթական ծրագրով ուսումնառության ավարտը նախատեսված է դասընթացի ավարտման տարում։»:

**Հոդված 7.** Օրենքի 17.3-րդ հոդվածի`

1) 1-ին մասում «և վերապատրաստում» բառերը փոխարինել  կամ ատեստավորում (այդ թվում` առաջխաղացման նպատակով) բառերով և «անցած անձանցից» բառերից հետո լրացնել «կամ Հայաստանի Հանրապետության կառավարության կողմից սահմանված ցանկում ընդգրկված գործող փաստաթուղթ ունեցող անձանցից (այդ թվում՝ հարկային ծառայողներից)» բառերը,

2) 2-րդ մասի 2-րդ կետում վերապատրաստում բառը փոխարինել ատեստավորում բառով,

3) 2-րդ մասում լրացնել հետևյալ խմբագրությամբ 3-րդ կետ.

«3) Հայաստանի Հանրապետության կառավարության կողմից սահմանված ցանկում ընդգրկված գործող փաստաթուղթ ունեցող և տվյալ պաշտոնում նշանակվելու համար դիմում ներկայացրած անձինք (այդ թվում՝ հարկային ծառայողները)»:

**Հոդված 8.** Օրենքի 19.1-ին հոդվածի՝

1. վերնագրից հանել , վերապատրաստումը բառը,
2. ուժը կորցրած ճանաչել 2-7-րդ մասերը:

**Հոդված 9.** Օրենքում լրացնել նոր՝ 20.1-ին և 20.2-րդ հոդվածներ.

 **Հոդված 20.1․ Հարկային ծառայողների ատեստավորումը**

1. Հարկային ծառայության բարձրագույն, գլխավոր, առաջատար և կրտսեր խմբերի պաշտոն զբաղեցնող ծառայողների ատեստավորումն անցկացվում է՝

1) զբաղեցրած պաշտոնին համապատասխանությունն ստուգելու և հավելավճար հաշվարկելու կամ զբաղեցրած պաշտոնին համապատասխանությունն ստուգելու և հավելավճարի հաշվարկումը շարունակելու նպատակով.

2) առաջխաղացման կարգով այլ պաշտոնի նշանակվելու և այդ պաշտոնին համապատասխանող հավելավճար հաշվարկելու նպատակով.

3) կառուցվածքային փոփոխության դեպքում ատեստավորում չանցած և հարկային ծառայության պաշտոնի նշանակված հարկային ծառայողները՝ այդ պաշտոնին համապատասխանող հավելավճար հաշվարկելու նպատակով։

2. Հարկային ծառայողի ցանկությամբ սույն հոդվածի 1-ին մասի 1-ին կետով նախատեսված ատեստավորմանը կարող է նախորդել նրա վերապատրաստումը: Հարկային ծառայողը մինչև ատեստավորումն իրավունք ունի մեկ անգամ անցնելու վերապատրաստում: Ատեստավորման նպատակով վերապատրաստումն անցկացվում է միայն առաջին անգամ ատեստավորման համար:

3. Հարկային ծառայությունում առաջխաղացման կարգով այլ պաշտոնի նշանակվելու համար հարկային ծառայողի ատեստավորումն իրականացվում է ըստ պաշտոնների խմբերի` առնվազն տարին մեկ անգամ:

4. Հաստիքների կրճատման և (կամ) կառուցվածքային փոփոխության դեպքում հարկային ծառայությունում այլ պաշտոնի նշանակվելիս, ինչպես նաև Պետական եկամուտների կոմիտեում օրենքով սահմանված կարգով այլ հավասարազոր պաշտոնի փոխադրվող ատեստավորված հարկային ծառայողները ատեստավորման ենթակա չեն և պահպանում են ատեստավորման արդյունքները, բացառությամբ սույն հոդվածի 10-րդ մասով նախատեսված ժամկետը լրանալու դեպքերի:

5. Սույն օրենքի 12-րդ հոդվածի 1-ին մասի 1-ին, 3-րդ կետերի և 4-րդ մասի համաձայն հարկային ծառայությունում պաշտոնի նշանակված հարկային ծառայողը ենթակա չէ սույն հոդվածի 1-ին մասով նախատեսված ատեստավորման: Այդ դեպքում հարկային ծառայողը պաշտոնի նշանակվելու օրվանից համարվում է ատեստավորված և հավելավճար ստանալու իրավունքը ձեռք բերած։ Սույն մասով նախատեսված դեպքում հարկային ծառայողների հետագա ատեստավորման հետ կապված հարաբերությունները կարգավորվում են սույն հոդվածով սահմանված կարգով։

6․ Հարկային մարմնի ղեկավարի հրամանով սահմանված կազմակերպությունների կողմից և թեմաներով հարկային մարմնի ղեկավարի հրամանով սահմանված հարկային ծառայության պաշտոնների ցանկում ներառված պաշտոն զբաղեցնող հարկային ծառայողների կողմից վերապատրասում անցնելու և վերապատրաստման հավաստագիր ստանալու դեպքում հարկային ծառայողը հավաստագրի ուժի մեջ լինելու ժամանակահատվածում ենթակա չէ սույն հոդվածի 1-ին մասի համաձայն ատեստավորման։ Այդ դեպքում հարկային ծառայողը հավաստագիրը ստանալու օրվանից համարվում է ատեստավորված և հավելավճար ստանալու իրավունքը ձեռք բերած։ Սույն մասով նախատեսված դեպքում հավաստագիրը ուժի մեջ չլինելու դեպքում հարկային ծառայողների հետագա ատեստավորման հետ կապված հարաբերությունները կարգավորվում են սույն հոդվածով սահմանված կարգով։

7. Հարկային ծառայողների ատեստավորման չափանիշները և ատեստավորման կարգը սահմանվում է Կառավարության որոշմամբ:

8. Ատեստավորման անցկացման նպատակով հարկային մարմնի ղեկավարի հրամանով ստեղծվում է (են) ատեստավորման հանձնաժողով (հանձնաժողովներ):

9. Ատեստավորման արդյունքներով հավելավճար ստանալու իրավունք ձեռք բերելու դեպքում հավելավճարը հաշվարկվում է այդ իրավունքը ձեռք բերելու օրվանից:

10. Համապատասխան պաշտոնում ատեստավորված և տվյալ պաշտոնի խմբի համար սահմանված չափով հավելավճար ստացող հարկային ծառայողները պարտավոր են ատեստավորվել յուրաքանչյուր երեք տարին մեկ անգամ՝ զբաղեցրած պաշտոնին համապատասխանությունն ստուգելու և հավելավճարի հաշվարկումը շարունակելու համար: Զբաղեցրած պաշտոնին համապատասխանությունն ստուգելու և հավելավճարի հաշվարկումը շարունակելու նպատակով հարկային ծառայողը ատեստավորման համար կարող է դիմել նախորդ ատեստավորման արդյունքներով հավելավճար հաշվարկելու իրավունքը ձեռք բերելու օրվանից երկու տարի հետո:

11. Հղիության և ծննդաբերության, ինչպես նաև մինչև երեք տարեկան երեխայի խնամքի համար տրամադրվող արձակուրդում գտնվող հարկային ծառայողը ենթակա է ատեստավորման ոչ շուտ, քան արձակուրդից վերադառնալուց երեք ամիս հետո: Սույն մասով նախատեսված հարկային ծառայողները ատեստավորման համար պարտավոր են դիմել եռամսյա ժամկետի ավարտից հետո՝ երեք տարվա ընթացքում: Արձակուրդում կամ գործուղման մեջ գտնվող կամ ժամանակավոր անաշխատունակ ծառայողը ենթակա է ատեստավորման ոչ շուտ, քան ծառայության անցնելուց երկու ամիս հետո՝ այդ ժամկետի ավարտից հետո երեք ամսվա ընթացքում։

12. Եթե հարկային ծառայողը սույն հոդվածի 1-ին մասով նախատեսված ատեստավորման արդյունքներով ստացել է սույն հոդվածի 14-րդ մասի 1-ին կամ 2-րդ կետով նախատեսված եզրակացությունը, որից հետո նրան տրամադրվել է հղիության և ծննդաբերության, ինչպես նաև մինչև երեք տարեկան երեխայի խնամքի արձակուրդ, ապա հավելավճարի հաշվարկման ժամկետը արձակուրդի ժամանակահատվածում կասեցվում է: Այն վերսկսվում է նշված տեսակի արձակուրդից վերադառնալու օրը:

13. Ատեստավորման ենթակա հարկային ծառայողն ատեստավորման օրվանից ոչ ուշ, քան մեկ ամիս առաջ տեղեկացվում է ատեստավորման անցկացման ժամկետի մասին:

14. Սույն հոդվածի 1-ին մասի 1-ին կետով նախատեսված ատեստավորման արդյունքներով կայացվում է հետևյալ եզրակացություններից որևէ մեկը.

1) համապատասխանում է զբաղեցրած պաշտոնին և ենթակա է հավելավճար հաշվարկելու.

2) համապատասխանում է զբաղեցրած պաշտոնին և ենթակա է շարունակելու հավելավճարի հաշվարկումը.

3) չի համապատասխանում զբաղեցրած պաշտոնին և ենթակա չէ հավելավճար հաշվարկելու.

4) չի համապատասխանում զբաղեցրած պաշտոնին և ենթակա չէ շարունակելու հավելավճարի հաշվարկումը:

15. Ատեստավորման մասնակցած այն ծառայողները, որոնց վերաբերյալ կայացվել է սույն հոդվածի 14-րդ մասի 3-րդ կամ 4-րդ կետով նախատեսված եզրակացությունը, ատեստավորման ժամկետի ընթացքում ունեն ատեստավորմանը կրկին մասնակցելու առավելագույնը երկու հնարավորություն՝ համաձայն հարկային մարմնի ղեկավարի հաստատած ժամանակացույցի:

16. Սույն հոդվածի 1-ին մասի 2-րդ կետով նախատեսված ատեստավորման արդյունքներով կայացվում է հետևյալ եզրակացություններից որևէ մեկը.

1) ենթակա է հարկային ծառայությունում առաջխաղացման կարգով այլ պաշտոնի նշանակվելու և նոր պաշտոնին համապատասխանող հավելավճար հաշվարկելու.

2) ենթակա չէ հարկային ծառայությունում առաջխաղացման կարգով այլ պաշտոնի նշանակվելու և նոր պաշտոնին համապատասխանող հավելավճար հաշվարկելու:

17. Սույն հոդվածի 14-րդ և 16-րդ մասերով նախատեսված եզրակացությունները հաստատվում են հարկային մարմնի ղեկավարի հրամանով:

18. Ատեստավորման մասնակցած այն ծառայողները, որոնց վերաբերյալ կայացվել է սույն հոդվածի 16-րդ մասի 2-րդ կետով նախատեսված եզրակացությունը, շարունակում են պաշտոնավարել իրենց պաշտոններում՝ այդ պաշտոնների համար ստացած հավելավճարի պահպանմամբ: Նշված ծառայողները սույն հոդվածի 1-ին մասի 2-րդ կետով նախատեսված ատեստավորմանը կարող են կրկին մասնակցել ոչ շուտ, քան հրամանով հաստատված եզրակացությանը ծանոթանալու պահից մեկ տարի հետո:

19. Հարկային ծառայողը պարտադիր ծանոթացվում է ատեստավորման արդյունքներին և կայացված եզրակացությանը: Ծառայողն իրավունք ունի վերադասության կարգով բողոքարկելու ատեստավորման արդյունքները և կայացված եզրակացությունը` դրանց ծանոթանալու օրվանից հետո՝ ոչ ուշ, քան հինգ աշխատանքային օրվա ընթացքում, կամ դատական կարգով:

20. Հավելավճար ստացող հարկային ծառայողներին հաշվարկված հավելավճարի վճարումը դադարում է՝

1) սույն հոդվածի 1-ին մասի 2-րդ կետով նախատեսված ատեստավորման արդյունքներով հարկային ծառայությունում առաջխաղացման կարգով այլ պաշտոնի նշանակվելիս՝ այդ պաշտոնին համապատասխանող հավելավճար հաշվարկելով.

2) հարկային մարմնի ղեկավարի կամ տեղակալի պաշտոնին նշանակվելիս:

21. Հարկային ծառայողների ատեստավորման արդյունքներով հաշվարկվող հավելավճարի չափերը և վճարման կարգը սահմանվում են Կառավարության որոշմամբ:

**Հոդված 20․2. Հարկային ծառայողի վերապատրաստումը**

1. Հարկային ծառայության բարձրագույն, գլխավոր, առաջատար և կրտսեր խմբերի պաշտոններ զբաղեցնող ծառայողները ենթակա են պարտադիր վերապատրաստման առնվազն 5 տարին մեկ անգամ` Ուսումնական կենտրոնում կամ օտարերկրյա պետությունների համապատասխան ուսումնական հաստատություններում:

2. Վերապատրաստում անցնելու կարգը և պայմանները սահմանվում են հարկային մարմնի ղեկավարի հրամանով::

**Հոդված 10.** Օրենքի 25.1-ին հոդվածի 1-ին մասի 4-րդ կետը շարադրել նոր խմբագրությամբ հետևյալ բովանդակությամբ՝

4) սույն օրենքի 20․1-ին հոդվածի 10-րդ կամ 11-րդ մասերով նախատեսված ժամկետներում սույն օրենքի 20․1-ին հոդվածի 1-ին մասի 1-ին կետով նախատեսված ատեստավորմանը չմասնակցելու կամ սույն օրենքի 20․1-ին հոդվածի 15-րդ մասով նախատեսված ժամկետում ատեստավորմանը կրկին չմասնակցելու կամ մասնակցելու դեպքում՝ ատեստավորման արդյունքներով սույն օրենքի 20․1-ին հոդվածի 14-րդ մասի 3-րդ կամ 4-րդ կետով նախատեսված եզրակացություն կայացվելու դեպքում:

**Հոդված 11.** Օրենքի 26-րդ հոդվածի 1-ին մասում լրացնել նոր՝ 5-7րդ կետեր՝

5) հաստիքների կրճատումը կամ հարկային մարմնի լուծարումը.

6) սույն օրենքի 20․1-ին հոդվածի 10-րդ կամ 11-րդ մասերով նախատեսված ժամկետներում սույն օրենքի 20․1-ին հոդվածի 1-ին մասի 1-ին կետով նախատեսված ատեստավորմանը չմասնակցելու կամ սույն օրենքի 20․1-ին հոդվածի 15-րդ մասով նախատեսված ժամկետում ատեստավորմանը կրկին չմասնակցելու կամ մասնակցելու դեպքում՝ ատեստավորման արդյունքներով սույն օրենքի 20․1-ին հոդվածի 14-րդ մասի 3-րդ կամ 4-րդ կետով նախատեսված եզրակացություն կայացվելու դեպքում.

7) սույն օրենքի 20․2-րդ հոդվածի 1-ին մասով սահմանված հինգը տարվա ընթացքում վերապատրաստմանը չմասնակցելը:

**Հոդված 12.** Օրենքի 26.2-րդ հոդվածի՝

1. 2-րդ մասի 1-ին կետում մասնագիտական վերապատրաստումը բառերը փոխարինել «ատեստավորումը բառով և հանել վերապատրաստումը» բառը,
2. 3-րդ մասում ծառայողների բառից հետո լրացնել ատեստավորումը բառը:

**Հոդված 13.**

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

2. Մինչև սույն օրենքի ուժի մեջ մտնելը Օրենքի 12-րդ հոդվածի 1-ին մասի 1-ին կետի և 4-րդ մասի համաձայն հարկային ծառայությունում պաշտոնի նշանակված կամ հարկային ծառայողների թեկնածուների ցուցակում օրենքով սահմանված գործողության ժամկետում ընդգրկված կամ վերապատրաստման ծրագիրը հաջողությամբ ավարտելու մասին գործողության ժամկետում գտնվող հավաստագիր ունեցող հարկային ծառայողը ենթակա չէ սույն օրենքով սահմանված կարգով ատեստավորման և այդ դեպքում հարկային ծառայողը հավելավճար ստանալու իրավունքը ձեռք է բերում հարկային մարմնում սույն օրենքի ուժի մեջ մտնելուց հետո առաջին ատեստավորման արդյունքներով հավելավճար տրամադրելու օրվանից, որի չափը որոշվում է ատեստավորման չափանիշները և կարգը սահմանող կառավարության որոշմամբ։ Սույն մասով նախատեսված դեպքում հարկային ծառայողների հետագա ատեստավորման հետ կապված հարաբերությունները կարգավորվում են սույն օրենքով սահմանված կարգով։

3. Սույն օրենքն ուժի մեջ մտնելուց հետո հարկային ծառայողների առաջին ատեստավորումն անցկացվում է սույն օրենքով սահմանված ատեստավորման չափանիշները և կարգը սահմանող Կառավարության որոշմամբ նախատեսված ժամկետներում:

4. Սույն օրենքից բխող ենթաօրենսդրական իրավական ակտերն ընդունվում են սույն օրենքն ուժի մեջ մտնելուց հետո` եռամսյա ժամկետում: